ประกาศคณะกรรมการว่าด้วยฉลาก
ประกาศคณะกรรมการว่าด้วยฉลาก
ฉบับที่ ๓๙ (พ.ศ. ๒๕๓๐)
เรื่อง กำหนดเครื่องทำน้ำร้อนเป็นสินค้าที่ควบคุมฉลาก
 

โดยที่ปรากฏว่า
ขณะนี้เครื่องทำน้ำร้อนเป็นสินค้าที่ประชาชนใช้กันอย่างแพร่หลาย
แต่การแสดงลักษณะเฉพาะยังไม่ชัดเจน ดังนั้น เพื่อประโยชน์ในการใช้อย่างถูกต้องและปลอดภัยของผู้บริโภค
สมควรกำหนดเครื่องทำน้ำร้อนเป็นสินค้าที่ควบคุมฉลาก

อาศัยอำนาจตามความในมาตรา ๓๐ และมาตรา ๓๑
แห่งพระราชบัญญัติคุ้มครองผู้บริโภค พ.ศ. ๒๕๒๒ คณะกรรมการว่าด้วยฉลากออกประกาศไว้ ดังต่อไปนี้

ข้อ ๑
ในประกาศนี้ เครื่องทำน้ำร้อน หมายความว่า
เครื่องที่ทำให้น้ำร้อน (water heater)
โดยใช้พลังงานจากไฟฟ้า แสงอาทิตย์ หรือแก๊ส โดยไม่รวมถึงเครื่องทำน้ำเดือด (water
boiler)

ข้อ ๒
ให้เครื่องทำน้ำร้อนเป็นสินค้าที่ควบคุมฉลาก

ข้อ ๓
ประกาศนี้ไม่ใช้บังคับแก่เครื่องทำน้ำร้อนที่ผลิตเพื่อการส่งออก ซึ่งได้ปฏิบัติตามเงื่อนไข
ดังต่อไปนี้
(๑)
เครื่องทำน้ำร้อนดังกล่าวต้องแสดงข้อความให้เห็นและอ่านได้ชัดเจนไว้ที่ภาชนะบรรจุหรือหีบห่อบรรจุเป็นภาษาไทยว่า
สำหรับส่งออกเท่านั้น หรือเป็นภาษาอังกฤษว่า For
Export Only
(๒) เครื่องทำน้ำร้อนดังกล่าวต้องอยู่ในความครอบครองของผู้ประกอบธุรกิจเพื่อการส่งออก
หรือผู้ผลิต ผู้ขาย หรือผู้จัดหาสินค้านั้นให้แก่ผู้ประกอบธุรกิจเพื่อการส่งออก

ข้อ ๔
เครื่องทำน้ำร้อนที่จะนำออกขายต้องจัดให้มีฉลากรวมทั้งเอกสารหรือคู่มือตามที่กำหนดไว้ในข้อ
๕ และข้อ ๖

ข้อ ๕
ฉลากต้องมีข้อความเป็นภาษาไทยที่สามารถเห็นและอ่านได้ชัดเจน ปิดหรือติดไว้ที่เครื่องทำน้ำร้อน
และข้อความในฉลากอย่างน้อยต้องมีสาระสำคัญ ดังต่อไปนี้
(๑) ต้องแสดงข้อความเกี่ยวกับผู้ประกอบธุรกิจดังนี้
(ก)
ในกรณีที่เป็นสินค้าที่ผลิตในราชอาณาจักรให้ระบุชื่อผู้ผลิตและสถานที่ประกอบการของผู้ผลิต
(ข)
ในกรณีที่เป็นสินค้าที่นำเข้ามาในราชอาณาจักรเพื่อขายให้ระบุชื่อผู้นำเข้าและสถานที่ประกอบการของผู้นำเข้า
(ค)
ในกรณีที่เป็นสินค้าที่ผลิตขึ้นตามความต้องการหรือเพื่อการขายของผู้ประกอบธุรกิจรายอื่น
หรือเป็นสินค้าที่นำเข้าเพื่อการขายของผู้ประกอบธุรกิจรายอื่น ผู้ที่เกี่ยวข้องจะตกลงกันให้ระบุเฉพาะชื่อผู้ประกอบธุรกิจและสถานที่ประกอบการของผู้ประกอบธุรกิจรายหนึ่งรายใดแต่เพียงรายเดียวแทนก็ได้
แต่ผู้ผลิตหรือผู้นำเข้านั้นจะต้องส่งสำเนาข้อตกลงดังกล่าวให้สำนักงานคณะกรรมการคุ้มครองผู้บริโภคทราบก่อนจะนำสินค้านั้นออกขาย
ถ้าผู้ผลิตหรือผู้นำเข้าหรือผู้ประกอบธุรกิจรายใดมีเครื่องหมายการค้าที่จดทะเบียนในประเทศไทยแล้วจะระบุเครื่องหมายการค้าแทนชื่อและสถานที่ประกอบการของตนก็ได้
(๒)
ชื่อประเทศที่ผลิต
(๓)
รุ่นที่ผลิตและหมายเลขเครื่อง
(๔)
ตำแหน่งต่าง ๆ ของระดับความร้อนต้องแสดงด้วยตัวเลข
อักษรหรือสัญลักษณ์อย่างอื่นที่มองเห็นและเข้าใจง่าย
(๕)
รายละเอียดเกี่ยวกับพลังงานที่ให้ความร้อน
(๖)
วิธีใช้อุปกรณ์ควบคุมต่าง ๆ ซึ่งจะแสดงรูปภาพแทน ก็ได้
(๗)
คำเตือนเกี่ยวกับอันตรายที่อาจเกิดขึ้นได้จากการใช้

ข้อ
๖
เอกสารหรือคู่มือสำหรับเครื่องทำน้ำร้อนต้องมีข้อความเป็นภาษาไทยที่สามารถเห็นและอ่านได้ตามความเหมาะสม
และอย่างน้อยต้องมีสาระสำคัญ ดังต่อไปนี้
(๑)
วิธีใช้และข้อควรระวังในการใช้
(๒)
วิธีติดตั้งและการบำรุงรักษา
(๓)
ข้อปฏิบัติเพื่อความปลอดภัย

ข้อ
๗
ให้เครื่องทำน้ำร้อนที่นำเข้ามาในราชอาณาจักรเพื่อขายได้รับการยกเว้นไม่ต้องจัดให้มีฉลากขณะนำเข้าที่ด่านศุลกากร
แต่ต้องจัดให้มีฉลากตามประกาศนี้ ก่อนที่จะนำออกขาย

ประกาศนี้ใช้บังคับเมื่อพ้นหนึ่งร้อยแปดสิบวันนับแต่วันประกาศในราชกิจจานุเบกษาเป็นต้นไป[๑]


ประกาศ ณ วันที่ ๒๓
มิถุนายน ๒๕๓๐
มาลดี วสีนนท์
ประธานกรรมการว่าด้วยฉลาก










วรวิมล/ผู้จัดทำ
๒๒ ธันวาคม ๒๕๕๓

กวินทราดา/ผู้ตรวจ
๒๑ มกราคม ๒๕๕๔

ชุติมา/ปรับปรุง
๑๗ พฤษภาคม ๒๕๖๐

























[๑] ราชกิจจานุเบกษา
เล่ม ๑๐๔/ตอนที่ ๑๔๑/ฉบับพิเศษ หน้า ๙/๒๔ กรกฎาคม
๒๕๓๐